Պաշտոնյան անդրադարձավ նաև Ազգային ժողովի «Ելք» խմբակցության պատգամավոր Սասուն Միքայելյանի այն դիտարկմանը, թե ՊՆ-ում ստուգումների հարցում պետք է զգույշ լինել հատկապես առաջնագծում հակառակորդի ուժերի կուտակումները հաշվի առնելով։ «Հարգելի է պարոն Միքայելյանի կարծիքը, բայց մենք ուզում ենք, որ նոր նախարարն ամբողջությամբ մաքրված համակարգում անցնի գործի, իրականացնի իր լիազորությունները և մտքում չլինեն այն մտահոգությունները, որ թիկունքում արվել են օրենքի լուրջ խախտումներ: Մենք ոչ թե գնում ենք վնասելու, ինչ-որ մեկին բան ապացուցելու, այլ ունենք տեղեկություններ չարաշահումների վերաբերյալ: Երկրի համար ՊՆ-ի կարևորությունը հաշվի առնելով էլ մենք ուզում ենք, որ այդ գերատեսչությունը մաքուր և ուժեղ լինի, և այն մսխումները, որ տեղի են ունեցել, վերադարձվեն պետությանն ու նախարարությանը»,-ասաց Դավիթ Սանասարյանը: